钦定古今图书集成/理学汇编/文学典/第006卷 > 容斋三笔 > 《政和文忌》
## 钦定古今图书集成/理学汇编/文学典/第006卷 > 容斋三笔 > 《政和文忌》

蔡京颛国，以学校科举箝制多士，而为之鹰犬者又
从而羽翼之。士子程文，一言一字，稍涉疑忌，必暗黜
之。有鲍辉卿者言：“今州县学考试，未校文字精弱，先
问时忌有无，苟语涉时忌，虽甚工不敢取。若曰‘休兵以息民，节用以丰财，罢不急之役，清入仕之流’。诸如
此语，熙、丰、绍圣间，试者共用，不以为忌。今悉绌之，所
宜禁止。”诏可。政和三年，臣僚又言：“比者试文，有以圣
经之言辄为时忌而避之者，如曰‘大哉尧之为君！君
哉舜也’，与夫‘制治于未乱，保邦于未危，吉凶悔吝生
乎动，吉凶与民同患’，以为哉音与灾同，而危、乱凶悔
非人乐闻皆避。今当不讳之朝，岂宜有此诏禁之？以
二者之言考之，知当时试文无辜而”坐黜者多矣。其
事载于《四朝志》。